Sibilės knygos
Trys šios žemės kryžiui vinys...
Audrai – žaibas ir griaustinis,
Ir sparnai – laisvam ereliui...
Tamsūs toliai – žemės keliui,
Žemės laisvei – saitai, pančiai.
Neseikėtas saikas – kančiai...

Taip nuo pat praamžių ryto
Amžių knygoj surašyta –
Ir iš šios mįslingos knygos
Gieda dainiaus kanklių stygos,
Kur jo psalmė įsipynė
Į visatos sutartinę...

Dar sibilės raštas skiria
Vargo kraičiui skiautę irią,
Silpnai bitei – tuščią korį,
Žmogui – širdį daugianorę
Ir ne tiek lūkėto grūdo,
Kiek sėjėjas pats panūdo...

Ir toliau uoli senutė
Skaito žiedus, seiki piūtę, –
Jos bemiegės akys mato
Visą amžių tamsų ratą,
Ir ranka jos sausagyslė
Žymi gyvio didžią mįslę...

Baltrušaitis Jurgis
Eilėraščiai